গত বুধবার পুরসভায় নারদ-কাণ্ডের প্রতিবাদ করতে গিয়ে শাসকদলের কাউন্সিলরদের হাতে বিরোধীরা আক্রান্ত হন বলে অভিযোগ। সোমবার ওই বিষয়ে সর্বদলীয় বৈঠক ডাকেন পুরসভার চেয়ারপার্সন মালা রায়। সেখানেই তাঁর মন্তব্য, ‘‘এক হাতে তো আর হাতাহাতি হয় না!’’ যা শুনে পুর আধিকারিকদের একাংশের বক্তব্য, মেয়র শোভন ‘নিউটন’ চট্টোপাধ্যায়ের সুরেই এদিন কথা বলেছেন মালা। রসিকতা করে তাঁরা বলছেন, মালা কি তাহলে পুরসভার ‘লেডি নিউটন’! 
এদিনের সর্বদলীয় বৈঠকে বাম, বিজেপি, তৃণমূলের প্রতিনিধিরা উপস্থিত থাকলেও মূল অভিযোগকারী কংগ্রেস কাউন্সিলর প্রকাশ উপাধ্যায়ই হাজির ছিলেন না। ফলে বৈঠক ভেস্তে যায়। প্রসঙ্গত, নারদ-কাণ্ডের প্রতিবাদে সেদিন পুর অধিবেশনে নকল টাকা উড়িয়েছিলেন বিরোধীরা। অভিযোগ, সেই টাকা কাড়তে গিয়েই বিরোধীদের হেনস্থা করেন শাসকদলের কাউন্সিলররা। এমনকী, মহিলা কাউন্সিলরদেরও মারধর করা হয় বলে অভিযোগ। মালা বলেন, ‘‘মূল অভিযাগকারীই অনুপস্থিত। তাঁর বক্তব্য না শুনে তো কোনও সিদ্ধান্ত নেওয়া যায় না। তাছাড়া ক্ষমা চাইতে হলে সব পক্ষকেই ক্ষমা চাইতে হবে। এক হাতে তো আর হাতাহাতি হয় না!’’ বিরোধীদের হেনস্থার অভিযোগের প্রেক্ষিতে নিউটনের তৃতীয় সূত্র আউড়ে শোভন বলেছিলেন, ‘‘প্রত্যেক ক্রিয়ারই সমান ও বিপরীত প্রতিক্রিয়া থাকে। জনপ্রতিনিধিরা প্রতিবাদের সীমা না জানলে তার তো প্রতিক্রিয়া হবেই!’’ এদিন মালার বক্তব্যেও সেই একই তত্ত্ব পাওয়া গিয়েছে বলে মত আধিকারিকদের একাংশের। 
সর্বদলীয় বৈঠকে নিজের অনুপস্থিতি নিয়ে প্রকাশ বলেন, ‘‘নির্বাচন সংক্রান্ত আলোচনা করতে আমি দিল্লিতে এসেছি। তাই যেতে পারিনি।’’ বাম কাউন্সিলর মৃত্যুঞ্জয় চক্রবর্তী বলেন, ‘‘বৈঠকে কোনও সমাধানসূত্র মেলেনি। আগামী ২৮ মার্চ পরবর্তী বৈঠক হবে।’’ 
এদিকে, এদিন নারদ-কাণ্ডে মেয়রের পদত্যাগের দাবিতে পুরসভা চত্বরে বিক্ষোভ দেখায় বাম সমর্থিত কর্মচারী সংগঠন। তাদের দাবি, ‘নারদনিউজ ডটকমে’র গোপন ক্যামেরা অভিযানে মেয়রের টাকা নেওয়ার যে ছবি দেখা গিয়েছে, তার প্রতিবাদে পুরসভা চত্বরে কিছু পোস্টার দেওয়া হয়েছিল। কিন্তু পুর কর্তৃপক্ষের নির্দেশে সেগুলি ছিঁড়ে ফেলা হয়েছে। যদিও কর্তৃপক্ষ এই অভিযোগ অস্বীকার করেছেন।